  Туспуктэм: vk.com (Министерство природных ресурсов Удмуртии) Анжелика Тихонова корреспондент Удмуртилэн Горд книгаяз выльдонъёс пыртозы. Ужез быдэстыны нимаз ӧри кылдытӥзы. Отчы Удмурт кун университетысь, Россиысь тодосъя академиысь ботаникая В. Л. Комаров нимо институтысь тодосчиос но элькунысь инкуазь узырлыкъёсъя но инкуазез утёнъя министерствоысь ӧнерчиос пыризы. Со сярысь министерстволэн пресс-службаез ивортӥз. Удмуртилэн берпуметӥез Горд книгаез 2012-тӥ арын потӥз вал. Со 10 арлы быдэ выльдӥськыны кулэ, уго будосъёслэн, губиослэн, ӝуйёслэн, тылобурдоослэн но пӧйшуръёслэн лыдзы ялан воштӥське: куд-огъёсыз тросгес луо, нош куд-огъёсыз ӧжытгес кылё. Соин ик Горд книгае выльдонъёс пыртоно: лыдзы тупатскем будосъёсты но пӧйшуръёсты книгаысь куштоно, нош ичи кылемъёссэ – ватсано. Ӧрие пырем тодосчиос но ӧнерчиос ӵектонъёссэс веразы ини. Озьы, книгаысь 145 сэро будосъёсты 140-озь кулэстоно шуыса кенешизы: укмыссэ куштыны но ньыльзэ ватсаны. Нош 16 пӧртэм будосъёслы шер пумиськылӥсь инлык (статус) юнматыны ӵектӥзы. Горд книгаысь кык пӧртэм губиосты куштозы, нош дассэ ватсаны ӵектӥзы. Сюрлытэм пӧйшуръёс пӧлысь эм тысэраез но кырал майсыез поттыны вераськизы. Но со вакытэ ик сюрлытэм 20 пӧйшуръёсты ватсано шуизы: кык пӧртэм куалялюльыосты но 18 пӧртэм нымы-кибыосты. Тылобурдоос пӧлы куать видъёсты ватсаны ӵектӥзы. Витез соос пӧлысь – обыкновенная горлица, могильник, серый гусь, овсянка-ремез, овсянка дубровник – Россиысь Горд книгае пыртэмын. Йӧлынсюдӥсь пӧйшуръёсын лыдметэ лобась шыръёс пӧлысь пичи бадӟымурткыӵез (малый нетопырь) пыртоно шуизы. Воштӥськонъёсын лыдметэз Россиысь инкуазь узырлыкъёсъя но экологияя министерстволэн нимлыко сайтаз поттозы. 180 нунал ортчыса, сое юнматыны сётозы. Со бере гинэ Удмуртилэсь выль Горд книгазэ поттон сярысь вераськозы Тодэ вайытом, Удмуртиысь вашкала пужым Россиысь валтӥсез писпу луон понна вожвылъяське.     Тегъёс: Удмуртия Инкуазьузырлыкъяминистерство инкуазь будосъёс пӧйшуръёс Ижкар  